椰子酒榼
作者：張孝祥
朝代：宋

paragraphs: 矮胡生南方，託家碧山崖。
採擇供貢篚，扶持上天街。
愧此願慤姿，欲售久未諧。
道傍麴先生，風味故自佳。
逢渠即傾蓋，輸寫能開懷。
刮削出光彩，規繩去欹𠇗。
金玉豈足貴，膠漆真吾儕。
客來有嘉招，二士往必偕。
婆娑止坐隅，供饋煩金釵。
矮胡雖木强，醇德真無涯。
虛心實其腹，居然外形骸。
微物幸見用，棄置理則乖。
毛穎有封國，陶匏薦欽柴。
大藥起世痾，炮燔及根荄。
願子自洗濯，勿受塵埃埋。
暇日肯相從，醉經坐高齋。